प्राकृतिक गैस से हासिल ऊर्जा की हर इकाई से कच्चे तेल की तुलना में लगभग 24 फ़ीसद और पत्थर के कोयले की तुलना में 42 फ़ीसद कम प्रदूषण फैलाने वाली गैसों का उत्पादन होता है हालांकि इससे हासिल ऊर्जा अधिक होती है। प्राकृतिक गैस बिजली का उत्पादन करने वाले अहम स्रोतों में है और इस स्वच्छ ऊर्जा की मांग बढ़ती जा रही है। अध्ययन के अनुसार, वर्ष 2007 से 2035 के बीच बिजली के उत्पादन में प्राकृतिक गैस का इस्तेमाल 1.2 फ़ीसद की दर से बढ़ेगा। कम प्रदूषण व कम पूंजिनिवेश और अधिक उपयोगिता वे तत्व हैं जिनकी वजह से प्राकृतिक गैस ने ऊर्जा के अहम स्रोत के रूप में अपना स्थान बनाया है। अध्ययन से पता चलता है कि 2015 में दुनिया में 3500 अरब घन मीटर प्राकृतिक गैस का उपभोग हुआ और यह वर्ष 2000 की तुलना में 41 फ़ीसद वृद्धि को दर्शाता है। प्राकृतिक गैस की खोज का इतिहास हज़ारों साल पुराना है। ऐतिहासिक दस्तावेज़ के अनुसार, चीनी 3000 साल पहले ज़मीन के भीतर 300 से 600 मीटर की गहराई में गैस निकालते और उससे नमकीन पानी का वाष्पीकरण करते थे। ऐतिहासिक दस्तावेज़ के अनुसार, प्राचीन युग के ईरानी तेल और गैस को संयोगवश उसके प्राकृतिक रूप में इस्तेमाल करते थे। अतीत में ज़मीन के नीचे कुछ भंडारों की परत के कम गहराई में स्थित होने की वजह से तैलीय पदार्थ मिट्टी के क्षरण या भूगर्भीय फ़ॉल्टलाइन के हिलने की वजह से रिसते थे और इसके नतीजे में अपने आप जलने वाला फ़िनामिनन वुजूद में आता था।